Sewe aanvallers slaan op Vrystaat-plaas toeArgieffoto Werkers op ŉ plaas in die Hertzogville-distrik in die Vrystaat is Dinsdag helderoordag deur sewe gewapende aanvallers op die plaas oorval. Kapt. Stephen Thakeng, woordvoerder van die polisie, sê die boer, Leonard Roberts (45), was nie tuis toe die aanval plaasgevind het nie. Drie werkers was egter op die plaas doenig toe die sewe aanvallers hulle oorval en vuurwapens op hulle gerig het. “Twee van die plaaswerkers is met hul skoenveters vasgebind, maar die derde werker kon daarin slaag om weg te hardloop,” sê Thakeng. “Die aanvallers het deur ŉ venster toegang tot die plaashuis verkry en ŉ 9 mm‑pistool uit die kluis gesteel. Hulle het daarna te voet op die vlug geslaan.” ŉ Saak van gewapende roof word ondersoek. Thakeng het die publiek versoek om na vore te kom met enige inligting wat die polisie in hul ondersoek kan bystaan. Inligting kan by speurder Joseph Matshediso by 072 138 0176 aangemeld word.